**Eisteddfod Genedlaethol Urdd Gobaith Cymru Dur a Môr 2025**

**Adran Cerddoriaeth**

Cystadleuaeth 303: Cyfansoddi Cerddoriaeth Bl. 12 a 13

Cyfansoddiad lleisiol ar eiriau Cymraeg o ddewis y cystadleuydd

Y canlyniad:

1af: Myfanwy (Carys Morgan)

2il: Gosod Garlant (dim ffugenw)

3ydd: Penrhyn Gŵyr (Ceirios)

Beirniadaeth Robat Arwyn

**Gosod Garlant** (dim ffugenw)

Dyma gyfansoddiad digyfeiliant i gôr merched SSA, wedi eu rhannu’n drillais ar y cyfan, ond ambell dro’n rhannu ‘mhellach i bump ac i chwe llais. Mae’r gerddoriaeth yn llifo’n ystwyth a naturiol, weithiau’n homoffonig gyda’r lleisiau’n symud hefo’i gilydd i’r un cyfeiriad, ond ran amla’n boliffonig, gyda’r lleisiau’n gwau trwy’i gilydd yn ddigon annibynnol cyn dod ynghyd tuag at ddiwedd y brawddegau cerddorol. Mae’r darn yn amlwg wedi ei ysbrydoli gan fadrigal enwog y cyfansoddwr Robert Pearsall - Lay a Garland, er fod yr ymgeisydd wedi priodoli’r geiriau i’r cyfansoddwr hwnnw yn hytrach na chydnabod mai’r awduron gwreiddiol oedd Beaumont a Fletcher. (Cyngor, felly, i bob cyfansoddwr – gwiriwch eich ffeithiau, a chofiwch gydnabod gwaith pob awdur a chyfieithydd. Cofiwch hefyd roi ffugenw ar eich gwaith.....!). Mae’r iaith gerddorol yn ddigon derbyniol, yn gymysgedd o’r traddodiadol a’r cyfoes, gydag ambell i gord eitha jazzy wedi ei gynnwys bob hyn a hyn. Ond mae angen ailedrych ar ambell un o nodau’r alto, sydd yn llawer is na chwmpawd arferol y llais (ac felly’n amhosib i’w canu) a byddwn i hefyd yn argymell osgoi ailadrodd y gair “ac” chwe gwaith ym mar 39-41, sydd yn tarfu braidd ar naws delynegol a hiraethus y gosodiad. Er hynny, cyfansoddiad hyderus yn llawn o syniadau diddorol ac ar y cyfan yn dangos ymwybyddiaeth o natur a phosibiliadau y cyfrwng lleisiol digyfeiliant.

**Myfanwy** (Carys Morgan)

Mae’r gosodiad yma o eiriau cyfarwydd Richard Davies wedi ei gyflwyno’n hynod broffesiynol – y sgôr yn ddestlus ac eglur, pob llais ac offeryn wedi ei nodi yn daclus, gyda digonedd o farciau deinameg a mynegiant yn ogystal â chyfarwyddiadau technegol manwl (fel acenion, glissando a marciau staccato) i ddod â’r gerddoriaeth yn fyw. Mae’r arddull yn gyfoes, ysgafn, cyfarwydd a deniadol, ac yn dangos adnabyddiaeth dda o’r holl wahanol adnoddau cerddorol, o’r rhannau lleisiol tri llais i’r cyfeiliant offerynnol i biano, pedwarawd llinynnol, gitar fâs a set o ddrymiau, ac mae sgôr y drymiau hyd yn oed yn nodi’n daclus pryd i ddefnyddio gwahanol rannau o’r cit, boed yn fâs, yn symbal neu’n toms. Ceir digon o amrywiaeth o fewn y darn, yn enwedig yn yr adran leisiol sy’n agor yn unllais yn y pennill gyntaf cyn datblygu’n ddeulais yn yr ail, ac wedyn yn drillais yn y pennill olaf, er y gellir ystwytho rhyw fymryn ar brysurdeb y cyfeiliant o dro i dro (y rhan piano gor-ddramatig ym mar 46 efallai) ac nid yw’r fiola’n gallu mynd mor isel â’r A isaf ym mar 23. Ond rôl dweud hynny, dyma gyfansoddiad craff a deallus, gyda meddwl cerddorol braf a gweledigaeth glir.

**Penrhyn Gŵyr** (Ceirios)

Unawd i fezzo-soprano a chyfeiliant piano sydd gan Ceirios, gyda’r ddau far agoriadol yn creu naws freuddwydiol addas i’n tywys tuag at ymddangosiad cyntaf y llais. Mae’r ysgrifennu lleisiol yn braf o fewn cwmpawd y mezzo o’r dechrau i’r diwedd, ond ar wahân i’r pennill gyntaf, nid yw’r geiriau’n gorwedd yn hollol naturiol bob tro, ac fe gollir naws y farddoniaeth bob hyn a hyn wrth i eiriau dibwys (ac, i, a’r) dderbyn prif acenion y frawddeg gerddorol gan dynnu sylw oddi ar geinder disgrifiadau a mynegiant y bardd. Ceir digon o syniadau o fewn y gân, ac mae’r symud o 4/4 i 5/4 ym mar 21 yn effeithiol iawn wrth gyflwyno adran ganol fwy dramatig ei naws, ond rywsut nid yw’r cyfeiliant a’r alaw yn teimlo fel petai nhw’n cydweithio nac yn toddi i’w gilydd ymhob bar, a chaf yr argraff mai dal i arbrofi a chwilio ei ffordd y mae’r cyfansoddwr. Fy nghyngor penna fydda i edrych yn fanylach ar sut y mae cyfansoddwyr eraill yn trin geiriau ac yn sicrhau fod y llais â’r cyfeiliant piano yn cydweithio a chymhathu.